ශ්‍රී ලංකා පාපන්දු සම්මේලනයේ අවිධිමත් මූල්‍ය කළමනාකරණය පිළිබඳ තොරතුරු රැසක් පසුගියදා පැවති කෝප් කමිටු රැස්වීමේ දී හෙළිදරව් වුණා.ශ්‍රී ලංකා පාපන්දු සම්මේලනය දෙවැනි වරටත් කෝප් කමිටුව හමුවේ පෙනී සිටියේය පෙරේදා දිනයේදීයි.මෙහිදී 2021 වසරේ පාපන්දු නිළවරණය පැවැත්වීම වෙනුවෙන් නිලවරණ කමිටු සභාපතිවරයාට සහ අනෙක් සාමාජිකයින් දෙදෙනාට රුපියල් 19,050,000,00 ගෙවීම සම්බන්ධයෙන් කෝප් කමිටුවේ දැඩි අවධානය යොමුවුනා.ශ්‍රී ලංකා පාපන්දු සම්මේලනය අප්‍රේල් 22දා කෝප් කාරක සභාව හමුවේ පෙනී සිටි අවස්ථාවේදී මෙම මුදල් ප්‍රදානය පිළිබඳ කිසිදු සදහනක් නොකිරීම සම්බන්ධයෙන් කෝප් කමිටු සභාපති පාර්ලිමේන්තු මන්ත්‍රී මහාචාර්ය චරිත හේරත් පාපන්දු සම්මේලන සභාපතිවරයාගෙන්  දැඩිව ප්‍රශ්න කලා.කෝප් කමිටු සභාපතිවරයා මෙහිදී විමසා සිටියේ නිලවරණ කමිටු සභාපති ට රුපියල් 750,000,00ක් සහ අනෙක් සාමාජිකයින් දෙදෙනාට රුපියල් 600,000,00 බැගින් ලබා දුන්නේ කුමන පදනමක් මතද යන්නයි.මෙම මුදල් ප්‍රධානයන් පිළිබඳව අභ්‍යන්තර විමර්ශනයක් සිදුකර සති දෙකක් ඇතුළත කෝප් සභාවට වාර්තාවක් ඉදිරිපත් කරන ලෙසත් ක්‍රීඩා අමාත්‍යංශ ලේකම් අනුරාධ විජේකෝන් ට දැනුම් දුන්නා.මීට අමතරව පාපන්දු සම්මේලනයේ හිටපු සභාපති මනිලාල් ප්‍රනාන්දු විසින් වැය කළ නමුත් විගනන වාර්තා නොමැති රුපියල් මිලියන ගණනාවක් පිලිබඳවත් මෙහිදී ප්‍රශ්න කලා.මේ යටතේ කලුතර පාපන්දු ක්‍රීඩාංගන ඉදි කිරීම සඳහා ඉතාලි පාපන්දු ක්‍රීඩකයින්ගේ සංගමය මගින් පරිත්‍යාග කළ යුරෝ 40,400(රු 6,287,670,00)ක්, ආසියානු පාපන්දු සම්මේලනය මගින් තරග පැවැත්වීම සඳහා ලබා දුන් අමෙරිකානු ඩොලර් 60,000(රු.6,415,290,00)ක් සුනාමියෙන් විපතට පත් අයට නිවාස විස්සක් ඉදිකිරීම සඳහා පෞද්ගලික සමාගමක් ලබාදුන් රුපියල් මිලියන 10ක මුදලක් සහ  ආසියානු පාපන්දු සම්මේලනය විසින් පරිත්‍යාග කරන ලද අමෙරිකානු ඩොලර් 200,000 (21,384,300,00)ක මුදලක් හිටපු සභාපති මනිලාල් ප්‍රනාන්දු විසින් අවභාවිත කරනු ලැබීම පිළිබඳ කාරක සභාවේ විශේෂ අවධානය යොමු වුණා.